‘મને ઘોડાગાડીમાં બેસવાની ટેવ નથી. અને દૂર જાવું પણ નથી. હીંડતો હમણાં પહોંચી જઈશ.’ દાદાએ બાવડું છોડાવીને કહ્યું. એવામાં બીજા બે-ત્રણ ઘોડાગાડીવાળા આવી પહોંચ્યા. સૌ પોતપોતાની રીતે દાદાને ખેંચવા મંડ્યા. એકે એક બાવડું પકડ્યું, બીજો થેલી લઈ લેવા મહેનત કરે. દાદા તો બે ગોઠણ વચ્ચે થેલી દબાવી, અદબ વાળીને ‘મને છોડો, મારે ઘોડાગાડીમાં બેસવું નથી….’ એમ કહેતા ઊભા રહી ગયા. પણ ઘોડાગાડીવાળા એમને છોડે નહીં. ખેંચાખેંચીમાં દાદાની બંડી ફાટી ગઈ. ‘મેં કહ્યું કે મને ઘોડાગાડીમાં બેસવાની ટેવ નથી, મારે નવી ટેવ પાડવી નથી. હું હીંડીને હાલ્યો જઈશ. મને છોડો.’ દાદા ઊંચા અવાજે બોલી ઊઠ્યા.